Skammdegishimininn yfir landinu bauð upp á mikið sjónarspil í morgun þegar jörðin varpaði skugga sínum á tunglið svo úr varð svokallaður deildarmyrkvi. Myrkvinn hófst þegar klukkan var nítján mínútur gengin í átta og náði hámarki um þrjár mínútur yfir níu. Þegar mest var þakti skuggi jarðar um 97 prósent af tunglinu. Um stund var tunglið baðað rauðum bjarma sem vel mátti sjá með berum augum. Sævar Helgi Bragason ritstjóri Stjörnufræðivefsins segir að rauða litinn megi rekja til sólarljóss sem berst í gegnum andrúmsloft jarðar.
Svona myrkvar eiga sér stað tvisvar til þrisvar á ári. Við þurfum bara að vera á réttum stað á réttum tíma til þess að sjá hann. Það er algengara að við fáum svona deildarmyrkva frekar en almyrkva. Þannig að þetta gerist annað slagið. Þetta er ekkert mjög sjaldgæft en á tilteknum stöðum á jörðinni ekkert rosalega oft hins vegar.
Er þetta svipað eins og sólmyrkvi jafnvel? Sólmyrkvar eru tilkomumeiri sérstaklega almyrkvar. Sólmyrkvar eru aðeins sjaldséðari, það er að segja svona almyrkvar, heldur en almyrkvar á tungli. Það er reyndar einn fram undan 4. desember á Suðurskautinu. Ég ætlaði að vera þar en það var eitt og annað sem kom í veg fyrir það. Þannig að því miður fæ ég ekki að njóta þess að þessu sinni.